M-am gîndit ca astăzi să-i las să respire pe împiedicații în propriile lor limbi de la televiziunile de tot felul și să vă ofer colecția de bijuterii decupate exclusiv din aparițiile năucitoare ale concurenților de la "Ce spun românii". Mai trebuie să spun și că este pentru prima oară cînd am văzut niște cîștigători ai concursului din ziua respectivă care, ajunși la cele cinci întrebări de final, unde trebuie să acumuleze 200 de puncte, ei au reușit… 12! Adică unul a luat de patru ori cîte 0 puncte și o dată 5, iar ălălalt, deșteptul, a luat tot de patru ori 0, dar la una a adunat 7! Ca simplu telespectator, sînt tentat să conchid că ambele cifre reprezintă I.Q-urile concurenților în cauză. Încep cu titlul: la întrebarea "Într-un singur cuvînt, cum spune un copil că este soarele?", pe 11 martie, femeia în cauză n-a găsit mic, mare, rotund, luminos, roșu, fierbinte etc., ci… "PE CER"! De aici, concluzia că distinsa nu știe ce e acela un cuvînt și că dacă tot e unul, acesta nu poate fi… două! Doar trei zile mai încolo, pe 13 martie, la aceeași întrebare ("Ce e DIN LEMN și folosești zilnic?") doi domni din aceeași echipă (foarte apropiați de ăia cu 5 și 7 puncte) au dat răspunsurile pe care le-ar fi dat și oricare alt marțian venit în vizită pe Terra: "CIOCAN", respectiv "MĂTURĂ"! Ciocan de lemn există, însă e atît de specializat în utilizare, încît zilnic chiar nu se poate, în timp ce mătura de lemn poate au doar vrăjitoarele, ca să le ajute în zbor, să aibă de ce se ține mai bine! La urmă, ăia doi. Ei bine, ei știau că: ORAȘELE DIN EUROPA unde sînt cei mai mulți români se numesc ITALIA și BULGARIA!; că sportul olimpic în care ar putea concura UN RINOCER este fie "SPADĂ", fie "SPORTURI DE IARNĂ" (ce v-ați putea imagina mai lesne: un rinocer cu spada în "mîini" sau unul cu 4 picioare pe patine!?); iar finalul, la care ăla deșteptu' a luat 7 puncte a fost năucitor: "Ce mănînci, iar după o oră ți-e din nou foame?". Vă dau gratis casa mea, mașina, orice, dacă ghiciți. Merg la sigur: nu aveți cum! Ei bine, extraterestrul n-a zis mămăligă, supă, biscuit, macaroane, nu , nu, și nu! A zis: "TON"! Chestia tare nu-i asta, ci faptul că a luat 7 puncte! Asta înseamnă că din 100 de români întrebați, 7 au tot așa: stări de leșin la o oră după ce mănîncă ton! Eu n-aș ezita să-i trimit la psihiatru pe destui de acolo. La școală nu, că oricum ar fi degeaba.